चूराचांदपुर देश के बाकी हिस्सों से कटा; सेना ने कुकी लोगों का बनाया बंकर नष्ट किया
Manipur (Kuki Vs Meitei) Violence Update;  What is the latest update on the violence between the Kuki and Meitei communities in Manipur? मणिपुर में 3 मई से शुरू हुई हिंसा का आज 51वां दिन है। इंफाल का चूराचांदपुर देश के बाकी हिस्सों से पूरी तरह कट चुका है। यहां कुकी समुदाय ने सभी रास्तों को ब्लॉक कर दिया है। उधर, शुक्रवार को एक वीडियो सामने आया है
मणिपुर में 3 मई से शुरू हुई हिंसा का आज 51वां दिन है। इंफाल का चूराचांदपुर देश के बाकी हिस्सों से पूरी तरह कट चुका है। यहां कुकी समुदाय ने सभी रास्तों को ब्लॉक कर दिया है।
उधर, शुक्रवार को एक वीडियो सामने आया है जिसमें सेना के जवान ऊंचाई पर बने एक बंकर को नष्ट करते दिखाई दे रहे हैं। दावा किया जा रहा है कि ये बंकर कुकी समुदाय के लोगों का था।
मणिपुर से मेघालय पहुंचे विस्थापितों पर नजर रखने के निर्देश
पूर्वोत्तर के बाकी राज्यों की तरह ही मणिपुर से लोग मेघालय भी पहुंच रहे हैं। इसलिए मुख्यमंत्री के संगमा ने अधिकारियों को इन लोगों पर नजर रखने कहा है। संगमा ने कहा है कि मणिपुर में हालात गंभीर हैं, लेकिन हमें अपने नागरिकों का भी खयाल रखना है, इसलिए आने वाले हर व्यक्ति का रिकॉर्ड रखना जरूरी है।
मणिपुर हिंसा से जुड़े अपडेट्स...
गोलीबारी में 2 सैनिक घायल
मणिपुर में बुधवार से राज्य में गोलीबारी और एक कार-बम विस्फोट की तीन घटनाएं सामने आई हैं। शाम करीब 7 बजे वार्ड नंबर IX के पास ब्रिज पर क्वाक्टा के दक्षिणी हिस्से में एक व्हीकल बोर्न इम्प्रोवाइज्ड एक्सप्लोसिव डिवाइस (VBIED) में विस्फोट हुआ था, भीड़ को निशाना बनाकर किए गए ब्लास्ट में चार लोग घायल हुए थे। मैतेई पंगल इंटलेक्चुअल फोरम (MPIF) ने शुक्रवार को इसके लिए 48 घंटे के भीतर जिम्मेदारों से स्पष्टीकरण मांगा है।
गुरुवार को भी हथियारबंद लोगों ने इंफाल वेस्ट के एन. बोलजांग इलाके में गोलीबारी की, जिसमें दो सैनिक मामूली रूप से घायल हो गए थे।
कल अमित शाह करेंगे ऑल पार्टी मीटिंग, राहुल बोले- PM देश में नहीं तब मीटिंग
मणिपुर के हालात देखते हुए गृहमंत्री अमित शाह ने शनिवार 24 जून को दिल्ली में सर्वदलीय बैठक बुलाई है। हालांकि इस बैठक को कांग्रेस ने बहुत लेट और नाकाफी बताया है। कांग्रेस का कहना है कि अगर मणिपुर के लोगों के साथ बातचीत की कोशिश दिल्ली में बैठकर की जाएगी, तो इसमें गंभीरता नहीं दिखेगी।
वहीं, राहुल गांधी ने इस बैठक पर सवाल उठाए हैं। उन्होंने कहा कि बैठक ऐसे समय में हो रही है जब पीएम मोदी अमेरिका की यात्रा पर हैं, इससे पता चलता है कि यह बैठक पीएम के लिए महत्वपूर्ण नहीं है।
देखिए वे तस्वीरें, जब UN हेडक्वॉर्टर के बाहर मणिपुर के लोगों ने प्रदर्शन किया...
4 पॉइंट्स में जानिए क्या है मणिपुर हिंसा की वजह...
मणिपुर की आबादी करीब 38 लाख है। यहां तीन प्रमुख समुदाय हैं- मैतेई, नगा और कुकी। मैतई ज्यादातर हिंदू हैं। नगा-कुकी ईसाई धर्म को मानते हैं। ST वर्ग में आते हैं। इनकी आबादी करीब 50% है। राज्य के करीब 10% इलाके में फैली इम्फाल घाटी मैतेई समुदाय बहुल ही है। नगा-कुकी की आबादी करीब 34 प्रतिशत है। ये लोग राज्य के करीब 90% इलाके में रहते हैं।
कैसे शुरू हुआ विवाद: मैतेई समुदाय की मांग है कि उन्हें भी जनजाति का दर्जा दिया जाए। समुदाय ने इसके लिए मणिपुर हाई कोर्ट में याचिका लगाई। समुदाय की दलील थी कि 1949 में मणिपुर का भारत में विलय हुआ था। उससे पहले उन्हें जनजाति का ही दर्जा मिला हुआ था। इसके बाद हाई कोर्ट ने राज्य सरकार से सिफारिश की कि मैतेई को अनुसूचित जनजाति (ST) में शामिल किया जाए।
मैतेई का तर्क क्या है: मैतेई जनजाति वाले मानते हैं कि सालों पहले उनके राजाओं ने म्यांमार से कुकी काे युद्ध लड़ने के लिए बुलाया था। उसके बाद ये स्थायी निवासी हो गए। इन लोगों ने रोजगार के लिए जंगल काटे और अफीम की खेती करने लगे। इससे मणिपुर ड्रग तस्करी का ट्राएंगल बन गया है। यह सब खुलेआम हो रहा है। इन्होंने नागा लोगों से लड़ने के लिए आर्म्स ग्रुप बनाया।
शांति समझौता हुआ, लेकिन बात नहीं बनी: 2008 में भारत सरकार, मणिपुर और इन संगठनों के बीच शांति समझौता हुआ। मैतेई समुदाय का आरोप है कि इसके बाद भी इस ग्रुप ने अवैध स्रोतों से कमाई जारी रखी। सियासी दल इनसे मदद लेने लगे। इससे इनका मनोबल बढ़ा। मार्च 2023 में सरकार ने समझौता रद्द कर दिया। अफीम की खेती नष्ट की जाने लगी। पहाड़ों से खदेड़े जाने लगे। इससे कुकी समुदाय नाराज था, लेकिन उसे हिंसा फैलाने का मुद्दा नहीं मिल रहा था। इस बीच हाई कोर्ट के आदेश से उसे हिंसा का मौका मिल गया और मणिपुर जलने लगा।
नगा-कुकी विरोध में क्यों हैं: बाकी दोनों जनजाति मैतेई समुदाय को आरक्षण देने के विरोध में हैं। इनका कहना है कि राज्य की 60 में से 40 विधानसभा सीट पहले से मैतेई बहुल इम्फाल घाटी में हैं। राजनीतिक रूप से मैतेई समुदाय का पहले से दबदबा है। ऐसे में ST वर्ग में मैतेई को आरक्षण मिलने से उनके अधिकारों का बंटवारा होगा। नगा-कुकी का यह भी दावा है कि मैतेई समुदाय आदिवासी नहीं है। इन्हें पहले से SC और OBC आरक्षण के साथ आर्थिक रूप से पिछड़ा वर्ग का आरक्षण मिला हुआ है। ऐसे में इस समुदाय को और आरक्षण मिला तो बाकी जनजातियों के लिए अवसर कम हो जाएंगे।
सियासी समीकरण क्या हैं: मणिपुर के 60 विधायकों में से 20 विधायक नगा-कुकी जनजाति से हैं। अब तक 12 CM में से दो ही जनजाति से रहे हैं।
मणिपुर हिंसा से जुड़ी ये खबर भी पढ़ें...
मणिपुर हिंसा- कांग्रेस बोली- मणिपुर में करें बैठक
मणिपुर में 3 मई से शुरू हुई हिंसा के 50 दिन पूरे हो गए हैं, लेकिन हालात खराब बने हुए हैं। यहां रोजाना ही फायरिंग या ब्लास्ट की घटनाएं हो रही हैं। कांग्रेस का कहना है कि अगर मणिपुर के लोगों के साथ बातचीत की कोशिश दिल्ली में बैठकर की जाएगी, तो इसमें गंभीरता नहीं दिखेगी। पढ़ें पूरी खबर...